Os medios de comunicación

- Os medios de comunicación
- 1. Introdución
  - 1.1 Descrición da unidade didáctica
- 2. Secuencia de contidos e actividades en lingua galega
  - Comunicación oral
    - 2.1 A comunicación televisiva e radiofónica (aspectos teóricos)
    - 2.2 RTVE á carta: Historias de Galicia
    - 2.3 Os medios de comunicación (aspectos teóricos)
    - 2.4 Textos dos medios de comunicación: a prensa dixital
  - Coñecemento da lingua
    - 2.5 Revisión de aspectos básicos da ortografía: a puntuación (aspectos teóricos)
      - Actividades propostas
  - Lingua e sociedade
    - 2.6 Funcións sociais das linguas (aspectos teóricos)
    - 2.7 O bilingüismo e a diglosia (aspectos teóricos)
    - 2.8 Textos argumentativos (aspectos teóricos)
    - 2.9 De aldeanos (de aldeáns)
  - Educación literaria
    - 2.10 O país dos grandes e pacíficos comedores de patacas
- 3. Secuencia de contenidos y actividades en lengua castellana
  - Comunicación oral
    - 3.1 La entrevista periodística (aspectos teóricos)
    - 3.2 Entrevista a Rafa Nadal
  - Comunicación escrita
    - 3.3 Los géneros periodísticos (aspectos teóricos)
    - 3.4 Partes de una noticia (aspectos teóricos)
    - 3.5 Noticia: A Coruña abre el Ágora ...
  - Conocimiento de la lengua
    - 3.6 Revisión de las clases de palabras (aspectos teóricos)
  - Lengua y sociedad
    - 3.7 El pluringüismo en España
  - Educación literaria
    - 3.8 Columna periodística (aspectos teóricos)
    - 3.9 El negro
- 4. Resumo de contidos
  - 4.1 Contidos en lingua galega
  - 4.2 Contenidos en lengua castellana
- 5. Exercicios de autoavaliación
  - Cuestionario
- 6. Solucionarios
  - 6.1 Solucións das actividades en lingua galega
  - 6.2 Soluciones de las actividades en lengua castellana
  - 6.3. Solucións á autoavaliación
- 7. Bibliografía e recursos

« Anterior | Siguiente »

# 2.1 A comunicación televisiva e radiofónica (aspectos teóricos)

A comunicación radiofónica

A radio é o medio de comunicación baseado na palabra oral, aínda que tamén adoita ir acompañada doutras formas acústicas como a música, efectos sonoros e silencios, que contribúen a crear unha determinada ambientación.

Os obxectivos que persegue son os mesmos que os da prensa escrita: informar, entreter e persuadir. De acordo con isto, os programas que se emiten por este medio adoitan ser de tres clases:

- Programas informativos: noticias.
- Programas formativos: críticas (de libros, cine, teatro...), faladoiros, debates, etc.
- Programas recreativos: musicais, concursos...

Entre os recursos que se empregan na radio, a palabra oral é o elemento básico. Os silencios non constitúen signos por si mesmos, senón que adquiren significados vinculados a outros elementos; a música é outro factor importante que intervén na información achegando elementos subxectivos ou servindo como fondo. As variantes musicais empregadas na radio son:

- Sintonía: serve para identificar un programa, debe ser o suficientemente atraente como para que o recoñecemento sexa inmediato.
- Raxada musical: música –habitualmente instrumental– de curta duración que se utiliza para separar as devanditas situacións.
- Efecto sonoro ou flash: sons de duración moi breve.

Xa que logo, para podermos falar de eficacia comunicativa na comunicación radiofónica debemos prestar atención ao discurso oral do emisor (locutor, xornalista, persoa famosa...) e comprobar se produce un discurso adecuado, respectando a coherencia e a cohesión, se fala cun ton de voz e de volume axeitados ou se fala demasiado rápido dificultando a comprensión do que di, etc.

A comunicación televisiva

A televisión é o medio de comunicación baseado en elementos visuais e auditivos. Emprega, daquela, elementos verbais e non verbais: a palabra oral e escrita, combinada con imaxes estáticas e en movemento, sons e música.
A televisión utilízase, igual que a radio, cunha tripla finalidade: informar, persuadir e distraer. Estes obxectivos acádanse mediante programas de tres clases:

- Programas informativos: telexornal, documentais, informativos especiais, etc.
- Programas formativos: debates, entrevistas, faladoiros, etc.
- Programas recreativos: películas, concursos, series, telenovelas, programas de variedades, espectáculos deportivos ou doutro tipo, etc.

Á parte da palabra escrita, da tipografía e dos elementos do código sonoro, a imaxe é un elemento fundamental na televisión. Caracterízase pola súa semellanza co obxecto que representa e transmite dous tipos de mensaxe: denotativa e connotativa.

Polo tanto, para podermos falar de eficacia comunicativa na comunicación televisiva debemos prestar atención, dunha banda, ao discurso oral do emisor (locutor, xornalista, persoa famosa...) e comprobar se produce un discurso adecuado, respectando a coherencia e a cohesión, se fala cun ton de voz e de volume axeitados ou se fala demasiado rápido dificultando a comprensión do que di, etc.

Por outra parte, debemos pór atención nas imaxes que acompañan esa locución: se se corresponden co tema do que se estea a falar, se, aínda estando relacionadas co tema, non son as máis adecuadas, se a locución non se ve apoiada por elementos visuais (isto, no medio televisivo, pode ser indicio de ineficacia comunicativa), etc.

« Anterior | Siguiente »

Obra colocada bajo licencia Creative Commons Attribution Non-commercial Share Alike 3.0 License